Golwe van Verandering: Kontak 1 Augustus 2012 - Lynnwood Gemeente
Gepubliseer deur Immanuel van tonder op 1 Augustus 2012 om 21:30
Golwe kan jou beweeg of breek. Die beste is om vroeg al 'n branderplank aan te skaf en die branders te ry. Dan benut mens die energie van verandering positief. Dit is meestal onwys om teen die aankomende golfstroom in te swem.
Hoe gaan dit met die veranderinge in jou lewe: in jou lyf, hart, emosies, gees, verhoudinge en omgewing? Krimp jy in van vrees vir elke golf wat kom, of kan jy die energie daarvan benut om in balans te bly?
Die beste manier om stabiliteit te kry is om te beweeg! Die Bybel is vol verhale dat God by elke golf van verandering by ons is. Hy is die Lewensenergie wat ons laat beweeg en balanseer.
Tydens ds Pieter Oosthuizen se afskeidsdiens het hy die beeld gebruik van oorstaptyd, wat iets verwoord van oorgang en verandering wat ons almal beleef. Ons gemeente is ook in 'n golf van verandering wat opwinding en uitdagings meebring. Dié tydperk vra van ons om biddend te luister na mekaar, na binne en na Bo, maar ook die energie van vernuwing positief aanwend.
Soos u weet, is ons in die proses om 'n leraar te beroep. Die preadvies komitee van 12 lede olv Quintus Smit het die 74 aansoeke deurgewerk en onderhoude word gevoer met ses kandidate. Na nog 'n paar prosesse sal die komitee aan die Kerkraad hulle aanbeveling deurgee. Ons hoop om in Augustus 'n beroep te kan uitbring. Ons is baie opgewonde oor 'n uitstekende groep predikante om uit te kies, maar dit vra ook baie wysheid. Hou ons asseblief in u gebede.
Benutting van ander gelegitimeerdes
Deel van die opdrag van die Kerkraad aan die preadvies komitee is om te kyk na die benutting van ander gelegitimeerdes op beperkte basis. Ons is geseën met 'n hele paar besondere lidmate wat waarde kan toevoeg tot die gemeente en koninkryk. Ons sal u op hoogte hou van die proses.
Met Johann Voges en Pieter Oosthuizen wat vertrek het, word hulle werksaamhede in die tussentyd soos volg toegewys:
Pastoraat van Johann Voges se wyk (Noord van Lynnwoodweg en Wes van die N1): kontak Immanuel van Tonder
Pastoraat van Pieter Oosthuizen se wyk:
- Buitegrense lidmate noord van Lynnwoodweg: word nou deur Peet Crous behartig
- Besoekpunte suid van Lynnwoodweg en Wes van die snelweg en buitelidmate Suid van Lynnwoodweg:
kontak die kerkkantoor wat tydenlik 'n predikant aan u sal toewys of skakel enige een van die drie leraars
Caritas (Uitreike) sal intussen deur Peet Crous behartig word
Kontak bediening na Immanuel van Tonder
Senior bediening na Immanuel van Tonder
Gemeentevroue se kontak met die predikantespan is Fay van Eeden
Gasvryheid kontak Fay van Eeden
Prediking: daar sal soms van ander predikante gebruik gemaak word
Bybelstudie: Daar is 'n rooster met verskeie predikante wat reekse sal aanbied
Gesamentlike Erediensbestuur: Immanuel van Tonder
Indien u 'n behoefte het aan 'n huisbesoek of ondersteunende besoek, moet asseblief nie huiwer om ons te kontak nie. Kom ons kyk ook uit na mekaar soos wat ons roeping en die liefde van ons vra.
Die kerkkantoor, Kerkraad, bedieninge en leiers werk hard om die visie van ons gemeente gestalte te laat kry (24/7 Christen-wees)! Baie dankie aan almal wat as 'n span saam die Koninkryk met die Beste Nuus laat kom.
Onthou van ons Lynnwood Lente Kuier Karnaval van 31 Augustus tot 2 September! Hou die aankondigings dop vir die opwindende program van die naweek.